স্মৃতি একীভবন/সংযুক্তিকরণ মডেলে বেশ কিছু ঝামেলা রয়েছে। স্বপ্নের আবেগীয় উপাদানগুলো বেশিরভাগ ক্ষেত্রে এত নেতিবাচক কেন তার কোন ব্যাখ্যা দেয় না এই মডেলটি। এ বিষয়ে ডেভিড লিনডেনের অনুমান হলো, জাগ্রত অবস্থায় নেতিবাচক আবেগীয় বর্তনীর (ভয়/উদ্বেগ/আক্রমণ) মাধ্যমে মস্তিষ্কে স্মৃতি একীভবনের কাজে জোড় দেয়। এটা যেন নেতিবাচক আবেগের সাথে জড়িয়ে মস্তিষ্কে স্মৃতি একীভবনের জন্য দাগ দিয়ে রাখা — কোন প্রবন্ধ পড়ার সময় তার গুরুত্বপূর্ণ লাইনকে যেমন করে আমরা দাগিয়ে রাখি, অনেকটা সেরকম। ভীষণ ভয় পেয়ে চমকে যাওয়া ঘটনা কিন্তু আমরা সহজে ভুলিনা। ঘুমানোর সময় যখন স্মৃতি একীভবন/সংযুক্তকরণের কাজ মস্তিষ্কে চলে, তখনো জাগ্রত অবস্থার মতোই একটা প্রক্রিয়ার দরকার যেটা বলে দেবে ”হুম। স্মৃতিকে দীর্ঘকালীন আবস্থায় নিয়ে যাওয়ার জন্য তুমি এই স্নায়ু সংযোগ তৈরি করেছো। এখন তাহলে স্মৃতিটা লিখে ফেলো”। ডেভিড লিনডেনের মতে, এই ‘বলে দেয়ার প্রক্রিয়াই’ মস্তিষ্কের নেতিবাচক আবেগ নিয়ন্ত্রক অঞ্চলকে সক্রিয় করার মাধ্যমে স্মৃতি একীভবনের কাজে জোড় দেয়। মোটা দাগে বলা যায় যে বাস্তব উদ্দীপনার অনুপস্থিতিতে স্বপ্নে ভয়/উদ্বেগ/আক্রমণের বর্তনী স্মৃতি গঠন ও অন্যান্য স্মৃতির সাথে সম্পর্ক স্থাপনের জন্য কাজ করে। আপনার স্বপ্ন দেখা মস্তিষ্ক জানে না যে আবেগ সক্রিয়কারী অঞ্চল ছিনতাই হয়ে গেছে গল্প-বলা-স্বপ্নে নেতিবাচক আবেগ সরবরাহ করার জন্য।